《咏史 其六》
清代·翁照

孔光谮王嘉，浸润致之死。马融排李固，承顺权臣指。

两人擅声华，素推经术士。忽焉好恶乖，交口肆诋毁。

失己违本心，媚人求贵仕。平生读何书，适佐贪且鄙。

一念入奇邪，百世人不齿。愿尔顾修名，慎勿污青史。

作者简介：（1677—1755）江苏江阴人，字朗夫，初名玉行。国子监生。受学于毛奇龄、朱彝尊。工诗，中岁研经，兼采汉宋。尤工章奏，大吏争延入幕。有《赐书堂诗文集》。